ועדת העלייה, הקליטה והתפוצות, כנסת 25, פרוטוקול מספר 135, 2024-02-06 00:00

עודד פורר: אני מתכבד לפתוח את ועדת העלייה, הקליטה והתפוצות, דיון בנושא מדיניות משרד התחבורה להמרת רישיונות נהיגה לעולים חדשים

עודד פורר:      אני חייב לומר לכם שמה שקרה בדיון הקודם זה שפשוט פתחנו תיבת פנדורה

עודד פורר:  מה שקורה אצלנו מבחינת כמות הפניות היא מטורפת וההקלות שלכם מקשות עוד יותר

עודד פורר:  תיכף אני אתן לחברת הכנסת יוליה מלינובסקי שעוסקת בזה, יש לנו פונים שנמצאים בזום, דוברי אנגלית, דוברי רוסית

שלומית אבינח: כולם הועברו למשרד התחבורה, כלומר הם יודעים על הפניות

עודד פורר: הסיפור הזה הוא פשוט בלתי נתפס, כאילו אם אנחנו מחפשים לייצר עוד בירוקרטיה במדינת ישראל אז אנחנו עושים את זה

עודד פורר:  חברת הכנסת מלינובסקי

יוליה מלינובסקי: אדוני היושב ראש, לא תיארתי לעצמי כזו כמות פניות וכזו כמות בעיות

יוליה מלינובסקי:  באמת

יוליה מלינובסקי:  אם חשבנו שאפוסטיל זה הסיפור, ואני באמת רוצה לשמוע תשובות מי הגורם שדרש את הדבר הזה, אז זה אנדרלמוסיה שלמה

יוליה מלינובסקי:       במשרד התחבורה, מה הבעיה? שקודם כל אין סנכרון בין הסניפים, כל סניף דורש משהו אחר, שום דבר לא כתוב, כל פקידה מתנהלת לפי רצונה החופשי, אין משהו שגם אנשים דורשים כמו במדינה מתוקנת, מסמך, הוראות, נוהל, לא קיים, כל אחד לרוחו

יוליה מלינובסקי:  באשקלון דרשו מבן אדם שהזמין תור לעשות צילומי כל המסמכים בצבע כי בסניף עצמו אין מכונת צילום בצבע, אז שלחו אותו החוצה ושהוא יחפש לעשות צילומי צבע

יוליה מלינובסקי:  זה באמת הזוי, היום יש סריקות גם דרך הטלפון

ולדימיר בליאק: למה צריך צילומי צבע?      

יוליה מלינובסקי: כי ככה החליטו

יוליה מלינובסקי:  אותה גברת החליטה שהיא רוצה בצבע, אין לזה אסמכתא

יוליה מלינובסקי:  אם אתה היום תגיע לשם, חבר הכנסת בליאק, ותבקש שיראו לך איפה כתוב - - -     

עודד פורר: בדיוק כמו שביקשו אפוסטיל

יוליה מלינובסקי: כן, כנראה שיזמינו ביטחון ויוציאו אותך מהסניף

יוליה מלינובסקי:  יש גם כאלה מקרים שאנשים התעקשו, כמו כל אזרח במדינה מתוקנת, אז הוציאו אותם בכוח מהסניפים

יוליה מלינובסקי:  אז באשקלון דרשו צבע, הוא הלך, יצא, כשהוא חזר עם המסמכים מצולמים בצבע, מצא איפה שהוא, כבר היה סגור והוא היה צריך להזמין תור חדש

יוליה מלינובסקי:       בסניף בעפולה דורשים אישור, הם כבר לא דורשים אפוסטיל אבל דורשים כזה אישור מרשויות מרוסיה על תוקף רישיון נהיגה

יוליה מלינובסקי:  האישור צריך להיות מקור

עודד פורר: זאת אומרת העולה צריך לטוס לרוסיה

יוליה מלינובסקי: זאת אומרת אני צריכה לטוס לרוסיה

יוליה מלינובסקי:  זה מה שהפקידה בעפולה דרשה

יוליה מלינובסקי:  אני צריכה לטוס לרוסיה, להזמין שם אישור על תוקף רישיון הנהיגה שלי, שהוא אצלי, שם יש תוקף, הוא אצלי, הכול כתוב

יוליה מלינובסקי:  האישור הזה, לפי מה שאנשים כותבים, לוקח לעשות חודש-חודש וחצי, אי אפשר בצורה אלקטרונית, רק מקור עם חתימה ומקור

יוליה מלינובסקי:  זאת אומרת אני צריכה לחכות חודש, חודש וחצי, או אולי לתת שוחד שייתנו לי את האישור הזה

יוליה מלינובסקי:  זה מה שקורה

יוליה מלינובסקי:  באותו יום בסניף עפולה בן אדם אחר הגיע לעשות את אותה פעולה, ממנו כבר לא דרשו

יוליה מלינובסקי:  זאת אומרת אנדרלמוסיה

יוליה מלינובסקי:  כל אחד מה שבא לו

יוליה מלינובסקי:       בא בן אדם לבאר שבע, הוא עם רישיון נהיגה עם 30 שנות ניסיון בנהיגה, ממנו לא דרשו כלום

יוליה מלינובסקי:  לקחו את המסמכים, אמרו שזה יעבור לבדיקת מחלקת ביטחון, חודש בדיקה

יוליה מלינובסקי:  אשתו עם רישיון וניסיון של 15 שנה, ממנה דרשו לעשות טסט, מבחן מעשי

עודד פורר: יש לנו פה עוד דוגמאות

יוליה מלינובסקי: אלה הדוגמאות, אני יכולה להמשיך, אבל זה היופי

יוליה מלינובסקי:  אגב עוד משהו, זה מה ששלחו לי אתמול, משרד הקליטה פרסם בסניפים שלהם, זו הודעה על ידי משרדי הקליטה, שהחלפת רישיון נהיגה יהיה מחודש פברואר עם אפוסטיל

יוליה מלינובסקי:  זה פורסם ברעננה

יוליה מלינובסקי:  זאת אומרת שאתם לא מסונכרנים בכלל והבן אדם בקצה נדפק מכל העניין

עודד פורר: אנחנו קיימנו דיון ב-16 בינואר על אותה החלטה שרירותית שהתקבלה, אגב, מבלי להיוועץ ולעדכן את משרד העלייה והקליטה, אני מבין שגם משרד המשפטים לא היה בתמונה, על פי המדיניות החדשה כל העולים החדשים נדרשים להציג אפוסטיל במהלך המרת רישיון הנהיגה שלהם

עודד פורר:  ארגוני העולים כמובן לא עודכנו על השינוי ועל הדרישה שלא תואמה עימם

עודד פורר:       צריך להבהיר שהוצאת אפוסטיל כרוכה גם בעלויות נוספות משמעותיות, גם בזמן, ולעתים אף מחייבת את העולים לטוס בחזרה לארץ המוצא שלהם כדי לקבל את חותמת האפוסטיל על רישיון הנהיגה שלהם

עודד פורר:  כל זה קורה אחרי שאותם עולים כבר נוהגים במדינת ישראל במשך שנה עם רישיון מתוקף אמנה שמדינת ישראל חתמה עליה עם מדינות אחרות

עודד פורר:       נציגי משרד התחבורה טענו בדיון שהמדיניות הזאת נקבעה בגלל זיופים רבים שהתגלו ברישיונות הנהיגה

עודד פורר:  ביקשתי בסיכום הדיון, הרי אתם קיבלתם החלטה על סמך זיופים, אמרתי בוודאי, אני בטוח שעשיתם סריקה לפני כן, ראיתם שיש המון זיופים של רישיונות נהיגה של עולים ולכן קיבלתם את ההחלטה, ביקשתי לקבל את מספר הרישיונות המזויפים של עולים שהתגלו במשרד התחבורה בשלוש השנים האחרונות

עודד פורר:  כמו כן ביקשתי לדעת כמה עולים היו מעורבים בתאונת דרכים החל מ-2018, מועד ביטול מבחן השליטה לצורך המרת רישיון נהיגה

עודד פורר:  לא קיבלתי את הנתונים

עודד פורר:  אם יש אותם פה, את יכולה להציג אותם אולי?      

שלומית אבינח: ביקשנו מתמי אתמול לקבל לפני הדיון ולא קיבלנו

ענבל בן ישעיה: מה שאני יכולה להציג זה כמות המרות רישיון נהיגה לפי שנים

עודד פורר: אבל זה לא מה שביקשנו

ענבל בן ישעיה: אני יודעת, זה הנתון - - -      

עודד פורר: בסדר, אני יכול להציג לך את התעודה שלי מכיתה י"ב, מה זה רלוונטי?      

ענבל בן ישעיה: אוקיי, אז אני מסבירה שוב, אין בידי את הנתונים של כמות תאונות הדרכים, ואין בידי את הכמות של - - -      

עודד פורר: למה?      

ענבל בן ישעיה: כי אין לנו את הנתונים האלה

עודד פורר: אז על סמך מה קיבלתם את ההחלטה? אמרתם שעולים מזייפים רישיונות נהיגה, בגלל זה אתם מבקשים מהם אפוסטיל

ענבל בן ישעיה: לא אמרנו, אמרנו זרים

ענבל בן ישעיה:  אנחנו פה הפרדנו את העניין - - -      

עודד פורר: לא הפרדתם, סליחה, דרשתם מעולים אפוסטיל

עודד פורר:  הדרישה שלכם הייתה לעולים, היא לא הייתה למישהו אחר

עודד פורר:  אתם ביקשתם מעולים להביא אפוסטיל בגלל שיש זיופים של רישיונות נהיגה

ענבל בן ישעיה: לא, הדרישה שלנו הייתה לכל הזרים

ענבל בן ישעיה:  הסברתי שאין לנו הפרדה בין עולים לבין זרים

ענבל בן ישעיה:  אמרנו שפה זה ועדת קליטה, אנחנו מדברים על העולים, אבל - - -      

עודד פורר: זרים הם אזרחי ישראל?      

ענבל בן ישעיה: לא

עודד פורר: אני מדבר על אזרח ישראלי

ולדימיר בליאק: קודם כל חבל מאוד שאין הפרדה בין עולים לבין זרים

ענבל בן ישעיה: אני מסבירה שוב שלנו במערכות שלנו אין הפרדה

עודד פורר: אתם לא יודעים מי אזרח ישראלי ומי לא?      

ענבל בן ישעיה: לא, כשבאים אלינו לתהליך המרת רישיון נהיגה, באים עם המסמכים ואחרי שיש רישיון נהיגה אנחנו יודעים שזה המרה על סמך זר, אנחנו לא יכולים כרגע - - -      

עודד פורר: אז למה מסמנים את זה באתר? כתוב מבקש ההמרה, עולים חדשים, תושבים חוזרים, תושבי חוץ, דיפלומטים

עודד פורר:  אז מה שאני מסמן זה לא רלוונטי? אפשר להוריד את הרובריקה הזאת במחשב אצלכם?      

ענבל בן ישעיה: לא, בבקשה של דיפלומטים זה שונה, אבל אין - - -      

עודד פורר: לא, זה לא בקשה של דיפלומטים

עודד פורר:  כשאני מבקש להמיר רישיון נהיגה זר לרישיון נהיגה ישראלי באתר משרד התחבורה כתוב מי מבקש את ההמרה, סמן, עולה חדש, תושב חוזר, תושב חוץ או דיפלומט

ענבל בן ישעיה: נכון

עודד פורר: אז אל תגידו שאתם לא יודעים

ענבל בן ישעיה: לא, אני חוזרת - - -      

עודד פורר: תקשיבי, אם יש דבר שמוציא אותי מדעתי זה שמנסים לסובב אותי

ענבל בן ישעיה: אנחנו לא מנסים - - -      

עודד פורר: אתם מנסים לסובב אותי כי ישבתם פה ב-16 בינואר, הדיון הזה היה ברור, אנחנו חוזרים לאותו דיון ואתם עוד פעם מספרים לי סיפורים

עודד פורר:  אם אין לכם דרישה מעולים חדשים, אז תורידו את הדרישה הזאת

עודד פורר:  ביקשנו את זה

עודד פורר:  מה שעשיתם, אמללתם אנשים, שלחתם אנשים להתאמלל ולהיטרטר במשרדי הממשלה

עודד פורר:  זאת בושה וחרפה, פשוט בושה וחרפה, ועכשיו את באה לפה ומספרת לי סיפורים

עודד פורר:  אני מוכן לקבל תשובות, אבל תשובות שהן תשובות

עודד פורר:  לפני שלושה שבועות ביקשנו ממכם נתונים, למה אתם לא מביאים את הנתונים לוועדה? למה אתם באים לכנסת בלי נתונים?      

ענבל בן ישעיה: כי אם היה לי - - -      

עודד פורר: אבל אתם אמרתם שקיבלתם את זה על סמך זיופים, ישבתם פה, פה ישבת ואמרת לי בגלל זיופים דרשנו אפוסטיל מעולים חדשים

ענבל בן ישעיה: קצין הביטחון שלנו ישמח לתת לך נתונים לגבי הזיופים

דב ליפמן: כבוד היושב ראש, יותר מזה, כאשר ישבנו פה בינואר אמרו מעכשיו זו לא המדיניות, זה יהיה בפברואר, אבל יש לנו ארבעה עולים שמ-16 בינואר הם כן דרשו את האפוסטיל

עודד פורר: תודה

עודד פורר:  בבקשה, פיני אזולאי

ינון אזולאי: בוקר טוב

ינון אזולאי:  פיני אזולאי, אגף הביטחון והחקירות של משרד התחבורה

ינון אזולאי:  לשאלות של יושב הראש אני רוצה לתת מענה

ינון אזולאי:  אכן אנחנו כן בדקנו, אנחנו בדקנו את כל הרישיונות הזרים שמגיעים בחציון של 2023, עשינו יחד עבודה עם המשטרה ומצאנו מתוך 117 שלקחנו לבדיקה ביחד עם המשטרה ורשות האוכלוסין שכל המסמכים מזויפים, זאת אומרת 93 אנשים מתוך ה-117 מזויפים

עודד פורר: עולים חדשים?      

ינון אזולאי: רגע

ינון אזולאי:  אני לא רוצה להתייחס עכשיו לאוכלוסייה כזאת או אחרת, אנחנו זיהינו - - -     

עודד פורר: לא, אתה כן, סליחה, פיני

ינון אזולאי: רגע

עודד פורר: לא, אל תגיד לי רגע

עודד פורר:  סליחה, אל תגיד לי רגע

עודד פורר:  סליחה, אתה לא תגיד לי רגע

עודד פורר:  אתה לא תתייחס פה עכשיו - - -      

ינון אזולאי: אני - - -      

עודד פורר: אני מדבר כרגע, את הדיון הזה אני מנהל ואתה תדבר כשאני אתן לך רשות דיבור ואם אני אומר לך לעצור רגע אתה תעצור, זה הנוהל, אין מה לעשות, ככה זה בדיון בוועדה בכנסת

עודד פורר:  אני חושב שהיה ראוי שהיית פה, אתה לא פה, בסדר, נתנו לך את האפשרות לעלות בזום

ינון אזולאי: אני במילואים

עודד פורר: בסדר

עודד פורר:  כשאתה אומר שיש 117 רישיונות נהיגה מזויפים בוועדת עלייה וקליטה אתה חייב להתייחס לאוכלוסייה, זה לא באוויר

עודד פורר:  השאלה פה היא לגבי עולים חדשים

ינון אזולאי: מאחר שהנושא הזה היה מאוד חשוב והופנה אליי ניסינו לקדם מהלכים

ינון אזולאי:  אם אתה מרשה לי אני אענה לך בהרחבה כדי שתבין שחלילה שאין לנו מטרה לפגוע באוכלוסייה של העולים החדשים, להיפך, אנחנו רוצים להנגיש להם את השירות ורוצים לסייע להם ועושים הכול כדי למצוא חלופות

ינון אזולאי:       אחת מהחלופות שעשיתי, כמה חלופות, אמרנו ניקח את המסמכים ונפנה אותם לנתיב

ינון אזולאי:  נתיב זה גוף שאני יכול לסמוך עליו, אם הקב"ט שם יגיד לי שהמסמכים אמיתיים אני אוכל על סמך זה לתת להם היתר נהיגה

ינון אזולאי:  פניתי אליהם במייל בצורה מסודרת, העברתי להם קבוצה, ביקשתי מהם התייחסות והוא חזר אליי ואמר לי: פיני, אני לא יכול לאמת לך את המסמכים

עודד פורר: פיני, אתה לא עונה לי על השאלה

ולדימיר בליאק: כמה מתוך 117 היו עולים?      

עודד פורר: אתם שיניתם את הנוהל אחרי נוהל אחר בחמש שנים האחרונות, אמרתם שזה קרה על סמך זיופים

עודד פורר:  אני מבקש לדעת כמה רישיונות מזויפים של עולים חדשים התגלו באותן חמש שנים

ינון אזולאי: עוד פעם אני חוזר, כדי לדעת הלכה למעשה כמה מזויפים מתוך האוכלוסייה שאתה עכשיו רוצה לדעת עליה אנחנו הפנינו את זה לרשות האוכלוסין שיש להם מעבדה כדי לבדוק את הרישיונות, ומה שאמרה הגברת קודם - - -      

עודד פורר: איזה מעבדה? לא, לא, לא, אתה קיבלת החלטה, אמרת שיש רישיונות מזויפים, כמה רישיונות מזויפים וכמה מהם של עולים

עודד פורר:  הרי אתה יודע מי הבן אדם – אם מצאת רישיון מזויף, אתה יודע שמצאת רישיון מזויף של בן אדם X, אתה בודק האם הבן אדם הוא עולה חדש או לא עולה חדש

ינון אזולאי: איך אדוני מציע לאמת את המסמך?      

עודד פורר: לא, זו לא השאלה

ינון אזולאי: סליחה, החובה שלי כרשות רישוי - - -      

עודד פורר: סליחה, פיני, אני שואל אותך קודם על ההחלטה שקיבלת כרשות רישוי

עודד פורר:  קיבלת החלטה כי אמרת שיש מסמכים מזויפים

עודד פורר:  זאת האשמה חמורה מאוד, אני רוצה לדעת על מה היא מבוססת

עודד פורר:  על מה ביססתם את ההאשמה שעולים חדשים מזייפים רישיונות?      

ינון אזולאי: אני לא אמרתי

ינון אזולאי:  סליחה, אל תכניס לי – סליחה, אני מבין את הרצון שלך והכול בסדר ואני איתך לגמרי, אבל מפה להכניס מילים ולקבוע עובדות שאני לא אמרתי, אנחנו - - -      

עודד פורר: על סמך מה קיבלתם את ההחלטה לבקש אפוסטיל מעולים חדשים?      

ינון אזולאי: אז אני אומר לך, אתה מכניס אותי לנישה רק של העולים החדשים, אני מסתכל על המכלול

עודד פורר: אבל זה הדיון

עודד פורר:  צר לי, זה הדיון

ינון אזולאי: רישיון זר - - -      

עודד פורר: זה הדיון

עודד פורר:  פיני, זה הדיון

עודד פורר:  באתם לוועדת העלייה וקליטה, משרד התחבורה, לפני שלושה שבועות, אמרתם שיש לכם דרישה של אפוסטיל לעולים חדשים, שאלתי למה, כי התגלו הרבה זיופים

עודד פורר:  אני מבקש לדעת בחמש השנים האחרונות כמה זיופים התגלו

עודד פורר:  אני לא מדבר איתך קדימה איך תאמת או איך לא תאמת, אמרת: יש לי הרבה זיופים

עודד פורר:  כמה?      

ינון אזולאי: אני מנסה להסביר לך

עודד פורר: לא צריך הסבר

ינון אזולאי: עד לפני חצי שנה עובדה שמדינת ישראל, משרד התחבורה, עשה 20, 25, 28,000 המרות והתגלתה פתאום פרצה וראינו שיש פה מגמה, שאנשים מנצלים את הרישיונות הזרים כדי להמיר פה למרות שמצאנו שחלק מהם בכלל לא היו שם בתקופה הזאת

ינון אזולאי:  אני לא מדבר איתך ספציפית על האוכלוסייה הרוסית, אני מדבר באופן כללי

עודד פורר: למה הרוסית, סליחה? מה זה קשור לאוכלוסייה הרוסית?      

יוליה מלינובסקי: מה זה, מה אתה מרשה לעצמך?      

עודד פורר: מה זה קשור לאוכלוסייה רוסית?     

יוליה מלינובסקי: זה בדיוק הבעיה אצלו בראש

עודד פורר: סליחה, מה זה אוכלוסייה רוסית? למה התכוונת כשאמרת אוכלוסייה רוסית?      

ינון אזולאי: שוב פעם, אני אומר עוד פעם - - -      

עודד פורר: בבקשה, כל העולים דוברי האנגלית, כל העולים דוברי הספרדית, כל העולים דוברי הצרפתית בסדר ועכשיו הבעיה - - -     

ינון אזולאי: אז אני אומר לך, אמרתי לך שאני לא נכנס ספציפית למקור כזה או אחר

ינון אזולאי:  אנחנו ראינו מגמה עולמית של זיופים

יוליה מלינובסקי: תן לי לשאול אותו משהו

ינון אזולאי: רגע, אבל אם אני לא אסיים ולא תבינו מה אנחנו עשינו ומה אנחנו מנסים לעשות, לפתור את הבעיות, אנחנו מנסים לפתור את הבעיה, אנחנו לא - - -      

עודד פורר: עוד לא שכנעת אותי שיש בעיה

ינון אזולאי: ברור שיש בעיה

עודד פורר: מה הבעיה? אני אשאל אותך בפעם החמישית, אתה אחראי על הביטחון, כמה רישיונות מזויפים גילית בחמש השנים האחרונות? ריבונו של עולם, כמה פעמים אני יכול לשאול את השאלה הזאת?      

יוליה מלינובסקי: כמה?      

ינון אזולאי: אז יפה

ינון אזולאי:  בגלל שקיבלנו כמות גדולה של – כדי לבדוק את כל הכמויות האלה אנחנו צריכים שיתופי פעולה עם עוד גורמים וענבל תספר לך ש - - -     

עודד פורר: זאת אומרת שלא מצאת זיופים, אתה חושב שאולי יש זיופים

ינון אזולאי: אני אמרתי שמה שמצאתי הגשנו תלונה במשטרה, אנשים נעצרו והבנו את המאטריה

עודד פורר: כמה? בחמש השנים האחרונות כמה זיופים?      

ינון אזולאי: רגע, אבל זכותנו כמשרד לבדוק גם אם נתנו אשרה ונתנו אופציה לעשות המרה ועכשיו זיהינו שיש פרצה, תפקידנו קודם כל לעצור שנייה, לבדוק את התהליכים

ינון אזולאי:  זה לא אומר שאנחנו לא - - -     

יוליה מלינובסקי: פיני, דקה, אני אנסה לעזור לך

יוליה מלינובסקי:  אנחנו שואלים, יכול להיות שהיושב ראש לא מספיק ברור, אז אני אחדד, אני אנסה, אדוני היושב ראש

עודד פורר: תנסי ברוסית

יוליה מלינובסקי: כן, אולי ברוסית ועם הקללות זה ייקלט יותר טוב

יוליה מלינובסקי:  קודם כל זו בעיה של כל העולים החדשים, בכל השפות, והדיון הזה התחיל מפנייה של עולה חדש מגרמניה

יוליה מלינובסקי:  אז תוריד את הדאגה מליבך על נושא הזיופים של רוסים

יוליה מלינובסקי:  כבר היינו בסרטים האלה, זה נגמר

יוליה מלינובסקי:       אתם ישבתם במשרד התחבורה בישיבה לפני X זמן וקיבלתם החלטה לדרוש מאנשים אזרחי ישראל, אנחנו מדגישים אזרחי ישראל, כי העולים החדשים רחמנא ליצלן הם אזרחי ישראל, לדרוש מהם אפוסטיל

יוליה מלינובסקי:  אנחנו שאלנו פה בדיון על סמך מה התקבלה ההחלטה הזאת, האם אתם מבינים מה זה אפוסטיל

שלומית אבינח: שאי אפשר לממש אותה

יוליה מלינובסקי: לא, מה זה אפוסטיל, מה זה דורש ומה יהיו ההשלכות

יוליה מלינובסקי:  וכתוצאה מדיון שהיה פה לפני שלושה שבועות אדוני יושב ראש הוועדה שאל כמה היו זיופים של עולים חדשים עם ותק נהיגה אחרי חמש שנים, כי עד חמש שנים בן אדם גם ככה מחויב במבחן מעשי, זאת אומרת הקבוצה הזאת מאוד מאוד מצומצמת, פיני

יוליה מלינובסקי:  אזרחי ישראל, עם רישיון זר, עם ותק נהיגה מעל חמש שנים, כמה היו שם זיופים? כי עד חמש שנים אני ממילא מחויבת במבחן מעשי

יוליה מלינובסקי:  זו הקבוצה

עודד פורר: מעל שנתיים או חמש שנים?      

ענבל בן ישעיה: התקנה שונתה שהיום נהג שבא עם רישיון זר חמש שנים בתוקף ממדינת המוצא יכול להמיר את הרישיון בלי מבחנים

עודד פורר: פחות מחמש שנים הוא גם ככה צריך לעבור מבחן

יוליה מלינובסקי: זאת אומרת שהקבוצה הזאת היא מאוד מאוד קטנה, עולים חדשים אזרחי ישראל עם ותק ברישיון נהיגה של מעל חמש שנים

יוליה מלינובסקי:  זו הקבוצה

יוליה מלינובסקי:  ואז שאלנו כמה זיופים בקבוצה הזאת ספציפית, כי כל השאר לא מעניין אותנו, כי שם יש מבחן מעשי

יוליה מלינובסקי:       אני רק רוצה להזכיר לך, אדוני היושב ראש, אני מאוד מסכימה עם משרד התחבורה וקצין הביטחון שהם נלחמים בזיופים, מאוד מסכימה עם זה, אבל קודם כל תתחיל מהבית

יוליה מלינובסקי:  תתחיל מהבית, מסניף חיפה, שמנהלת הסניף לדעתי הייתה במעצר, או שכבר השתחררה, שהיא עשתה סחר ברישיון נהיגה, נתנה רישיון נהיגה לאנשים שקיבלו פסילות על שימוש באלכוהול וסמים

יוליה מלינובסקי:  תתחיל מעצמך בפנים, במקום להילחם עם משהו תיאורטי בלבד

יוליה מלינובסקי:       שאלה, על סמך מה התקבלה ההחלטה X זמן, מה הייתה העמדה של הייעוץ המשפטי של המשרד, פרוטוקול של ישיבה, הבנה מה זה אפוסטיל, על איזה קבוצה אנחנו מדברים וכמה זיופים היו בתוך הקבוצה הזאת שהרישיונות שלהם מעל חמש שנים

יוליה מלינובסקי:       ולסיום, אני דיברתי עם השרה שלכם, התכתבתי עם השרה מירי רגב ואני ארשה לעצמי להגיד מה היא ענתה לי: מעדכנת שכרגע הוחלט שאין שום שינוי וזה יהיה בדיוק כפי שזה היה במצב הקודם

יוליה מלינובסקי:  במצב הקודם הייתי צריכה לקחת את רישיון הנהיגה שלי, לתרגם אותו לעברית, לשים על זה אישור של נוטריון ושם זה היה נגמר, ללא החמרות

יוליה מלינובסקי:  אז או שהשרה לא מעודכנת או שאתם עושים מה שבא לכם, בסוף יש אזרח שנדפק

עודד פורר: בבקשה, פיני

ינון אזולאי: אוקיי, תודה רבה

ינון אזולאי:  חברת הכנסת יוליה, אני אענה לך בהרחבה

ינון אזולאי:  אני לא נכנס לעניינים שנמצאים בחקירה, בטח ובטח מה שהעלית עכשיו גם לנושא של הצפון וגם – כל הדברים האלה עדיין חסויים, נמצאים בחקירה של המשטרה, של יחידת להב

יוליה מלינובסקי: לא, זה לא חסוי, זה פורסם

יוליה מלינובסקי:  הפאק הזה שלכם פורסם, אל תברח מזה, עשיתם סחר ברישיונות לאלכוהוליסטים ונרקומנים

ינון אזולאי: רגע, רגע

ינון אזולאי:  אני אסביר

יוליה מלינובסקי: לא אתה, חלילה

ינון אזולאי: קודם כל אני איתכם לגמרי, אני, ענבל, המשרד, כולנו רוצים לעזור, זה לא שאנחנו באים במגמה חס וחלילה לפגוע במישהו

ינון אזולאי:  עכשיו אני מנסה להסביר לכם שכרגע הצליחו לשטות במשרד ברישיונות, במסמכים שמגישים לנו

ינון אזולאי:  הפקידה שלנו, לא משנה איפה היא נמצאת בארץ, לא יכולה לאמת את המסמך

ינון אזולאי:  אנחנו רוצים לעשות הכול להבטיח שמי שעולה על הכביש חלילה לא מסכן חיי ציבור, לא מסכן חיי נהגים, כי זה כמו לתת רישיון לאקדח לבן אדם שלא רשאי

ינון אזולאי:       אני עכשיו לא מאשים אף אחד, אנחנו עושים בדק בית לבדוק איזה חלופות אנחנו יכולים למצוא, ודאי וודאי לעולים, לתת להם פתרונות, אנחנו רוצים לתת להם פתרונות

ינון אזולאי:  תאמין לי שאנחנו עובדים על זה יום ולילה

ינון אזולאי:  אתמול עד 12 בלילה, אנחנו שוברים את הראש כל הזמן

ינון אזולאי:  היועצת המשפטית אומרת שזו חובתנו לאמת מסמכים

ינון אזולאי:  זו אגב אמנה בהאג, גם ביחסים הבין-לאומיים, שאנחנו מחויבים לאמת מסמכים

ינון אזולאי:  אנחנו עושים הכול, אנחנו כבר כמה חודשים, ענבל תספר לכם, עם משרד החוץ, עם רשות האוכלוסין, עם נתיב, עם כל גורם שאני יכול לקדם חלופה, מה יותר מזה? זאת אומרת זה לא שאנחנו יושבים - - -      

יוליה מלינובסקי: אז איך קיבלת החלטה לפני שבדקת מה אתה עושה? אתה מבין מה עשית? אתה לפני זה טרטרת את כל המערכת בלי שאתה יודע איך אתה פותר את זה

יוליה מלינובסקי:  אז קודם חושבים, אחר כך עושים

עודד פורר: יוליה, יוליה

יוליה מלינובסקי: זה בדרך כלל עובד ככה

ינון אזולאי: אנחנו לא עצרנו, אנחנו אמרנו שמי שיכול לאמת ולהביא לנו מסמך שמאמת את הנתונים - - -     

שלומית אבינח: הם לא יכולים

יוליה מלינובסקי: אי אפשר

ינון אזולאי: בסדר, רגע

ינון אזולאי:  יוליה, אנחנו איתך לגמרי, רוצים לפתור את הבעיה ואני מבטיח לך שאנחנו בימים הקרובים נמצא פתרון

ינון אזולאי:  אני רק רוצה להגיד לכם שאנחנו לא יושבים בשקט, אנחנו פנינו לכל גורם שיכול לעזור לנו כדי לאמת את המסמכים

עודד פורר: ברור, תודה

ינון אזולאי: עוד דבר

ינון אזולאי:  ענבל תספר, אנחנו הוצאנו מסמך אחיד לכל הפקידות ברישוי כדי שאנחנו נוכל לקדם את הזיהוי של המסמכים, להביא אותם בצבע כדי להיעזר ברשות האוכלוסין שתסייע לנו בזיהוי של התעודות

ינון אזולאי:  יש להם מעבדה, כמו שהם בודקים דרכונים הם יכולים גם לבדוק רישיונות

עודד פורר: אין לכם מכשירי סריקה ב –      

ינון אזולאי: אין לי מעבדה

עודד פורר: לא מעבדה

ינון אזולאי: אדוני היושב ראש, אנחנו לא ידענו שיש כזאת תופעה רחבה שאנשים - - -      

יוליה מלינובסקי: אבל אתה יודע שזה מזרח ירושלים ואתה יודע שזה ירדן

יוליה מלינובסקי:  תקשיב, אל תעשה מאיתנו מטומטמים, אנחנו יודעים שכל הזיופים האלה באים מירדן על ידי תושבים ממזרח ירושלים

יוליה מלינובסקי:  הם לא אזרחי ישראל, פה יש לך אזרחי ישראל, אתה יכול לסמן את הקבוצה הזאת ושם תילחם בזיופים

יוליה מלינובסקי:  שוב פעם, פיני, זו קבוצה קטנה, מעל חמש שנים

עודד פורר: עזבו, זה דיון עקר

עודד פורר:  אני רוצה לתת למשרד המשפטים, עורכת הדין אילת פלדמן

יוליה מלינובסקי: אם יש להם נוהל, שיפרסמו, שלפחות נפרסם אותם לאזרחים

יוליה מלינובסקי:  יש נוהל כזה?      

עודד פורר: סליחה, חברת הכנסת מלינובסקי

עודד פורר:  בבקשה, עו"ד אילת פלדמן

עודד פורר:  איפה אתם הייתם בתוך התהליך הזה ושינוי הנוהל הזה?      

אילת פלדמן: צוהריים טובים

אילת פלדמן:  הייעוץ המשפטי השוטף לפעולות השוטפות של משרד התחבורה נעשה על ידי הלשכה המשפטית של משרד התחבורה

אילת פלדמן:  אנחנו לא קיבלנו מהם פנייה בהקשרים האלה

אילת פלדמן:  הנושא הזה של האפוסטיל ונושאים אחרים נודעו לי לראשונה אתמול כשקיבלתי את הזימון לישיבת הוועדה וכמובן ככל שתהיה שאלה משפטית שמשרד התחבורה ירצה להעלות בפנינו אז אנחנו נידרש לעניין

עודד פורר: השאלה שלי היא כזו, עו"ד פלדמן, משרד ממשלתי מחליט לשנות נוהל שהמשמעות שלו היא החמרת הרגולציה על האזרחים באופן כזה שעד אתמול הם לא היו חייבים להביא אפוסטיל ומהיום הם חייבים להביא אפוסטיל, כשהמשמעות של אפוסטיל זה שבחלק מהמדינות בכלל לא ניתן להוציא אותו, במדינות אחרות אתה נדרוש לטוס אליהן כדי להוציא אותו, עלויות כלכליות, והדרישה הזאת באה כדרישה מאזרחי ישראל

עודד פורר:  שינוי נוהל כזה לא עובר איזה שהוא דיון עם משרד המשפטים?      

יוליה מלינובסקי: משרד החוץ?      

אילת פלדמן: אם היה מדובר בשינוי של דבר חקיקה כמו תקנות אז זה היה עובר דרכנו

אילת פלדמן:  שינוי נהלים לא בהכרח עובר דרך משרד המשפטים

אילת פלדמן:  בהקשר הספציפי של אפוסטיל לאור המומחיות שלנו במישור הבין-לאומי אפשר להתייעץ איתנו, אבל שינוי כזה של נהלים לא בהכרח עובר דרכנו

עודד פורר: אבל אתם לא ידעתם, אתם לא הייתם חלק מהתהליך?      

אילת פלדמן: לא, אבל גם לא בהכרח צריך שנהיה חלק מהתהליך, לגופו, לפי השאלה הספציפית

יוליה מלינובסקי: עו"ד פלדמן, מהניסיון שלך, האם משרד ממשלתי משנה נוהל, גם בלי להתייעץ איתכם, האם חובתו לפרסם את הנוהל הזה לרבים באמצעי ה-gov, אתר האינטרנט של המשרד, של הממשלה, כדי להביא את זה לידיעת הציבור כדי שהציבור יידע מה הדרישות שלהם, והאם לדעתך בצד המשפטי, כשבן אדם בא נותן שירות, כי במקרה הזה המדינה נותנת שירות לאזרחים, ומעלים לו דרישות והוא מבקש לראות את זה כתוב ומסתירים את זה ממנו, האם זה תקין מבחינת נוהל תקין?      

אילת פלדמן: אני אתייחס רק באופן כללי לשאלה על נהלים

אילת פלדמן:  נהלים, כמו כל פעולה מנהלית צריכים להתקבל אחרי שיש תשתית עובדתית מתאימה ואחרי בחינה של העניין, נהלים מן הסתם אמורים להיות על הכתב

אילת פלדמן:  בעניין של פרסום זה קצת משתנה ממקום למקום, אבל נהלים אמורים להיות באמת הנחיות פנימיות ובכתב

יוליה מלינובסקי: מה זאת אומרת לפרסם? זה קשור לאזרחים, האזרח צורך אינפורמציה דרך האתרים השונים של המדינה

אילת פלדמן: נכון, אני מסכימה שמן הראוי שנהלים יהיו - - -      

יוליה מלינובסקי: כשכרגע אני נכנסת לאתר האינטרנט של משרד התחבורה ואתר gov, שזה הממשלתי, עדיין לא מופיעה שם שום דרישה, אפילו בזמן הזה עכשיו

יוליה מלינובסקי:  מה שהיה זה מה שכתוב, האם זה תקין?      

אילת פלדמן: אני מסכימה שנהלים, ראוי שיהיו מפורסמים לציבור

אילת פלדמן:  האם יש חובה משפטית לפרסם אותם לציבור? זה לא בהכרח, אבל ראוי שאדם מהציבור שמגיע לרשות המנהלית יידע מה מצופה ממנו

עודד פורר: אז נוהל שדורש ממני אישור מסוים, כשהנוהל אומר אתה צריך להמציא מסמך א', ב', ג', הוא לא אמור להיות מפורסם איפה שהוא? אז איך אני אדע? איך אזרח אמור להגיש בקשה אם אין נוהל מפורסם שאומר לו איך להגיש את הבקשה, או איזה מסמכים צריך לצרף לבקשה

עודד פורר:  זה לא סביר

יוליה מלינובסקי: זה לא נוהל פנימי

עודד פורר: בג"צ ביטל את ביטול עילת הסבירות

יוליה מלינובסקי: זה לא נוהל פנימי שקשור לעבודת המשרד

אילת פלדמן: כמו שאמרתי, הציבור צריך לדעת מה מצופה ממנו ומה הוא צריך להגיש, נכון

ולדימיר בליאק: ועדיין אין חובה משפטית לפרסם את זה, זה מה שאת אומרת

עודד פורר: אני רוצה לתת לכמה עולים לספר על החוויות שלהם

יוליה מלינובסקי: אגב, עכשיו אנחנו דיברנו על אפוסטיל, אבל יש את הדרישה, ההזויה לא פחות, על האישור הזה מקור

יוליה מלינובסקי:  רוסיה היא מדינה מתוקנת, אצלם יש דבר כזה שאפשר לקבל דברים מאינטרנט, אתה מזמין אישור וזה מגיע לך באינטרנט, אבל אתם דורשים אישור ידני, מקור

יוליה מלינובסקי:  זאת אומרת האישור מהמערכת הממוחשבת של רוסיה לא עובד, רק מקור עם חתימת מקור זה מה שאתם דורשים

יוליה מלינובסקי:  יש לי עדויות

ענבל בן ישעיה: אני מוכנה לבדוק את זה, אנחנו מוכנים לקבל, והמצב שאנחנו מבקשים אותו זה שאנשים באים עם רישיון בתוקף עד תקופה מסוימת ואנחנו רוצים לדעת את ההיסטוריה שלהם וזה נקרא סטטוס מצב רישיון נהיגה שאנחנו מבקשים מהמדינה אם אנחנו רוצים לדעת ותק קודם ואנחנו מקבלים גם מהאינטרנט

יוליה מלינובסקי: לא, זה לא מה שקורה בלשכות

עודד פורר: מה שטוב זה שאתם מגלים כל פעם פה בוועדה מה קורה אצלכם בלשכות השונות

עודד פורר:  בואו נדבר עם דבורה שור, בבית שמש

עודד פורר:  הלכה לסניף בית שמש ביום שני האחרון, אמרו לה ללכת לסניף אחר

דב ליפמן: כל מי שמגיע לבית שמש דורשים שיילכו למקום אחר

דבורה נצר: (תרגום חופשי מהשפה האנגלית): אני דבורה שור, עליתי מפיטסבורג, פנסילבניה, ארה"ב ב-8 בנובמבר עם משפחתי לבית שמש

דבורה נצר:  שמענו שהחוק בקשר לרישיונות נהיגה עומד להשתנות באמצע פברואר, כך שהלכנו בינואר למשרד בבית שמש

דבורה נצר:  הם אמרו שהם לא יכולים לעזור לנו, הם אפילו לא הסתכלו על המסמכים

דבורה נצר:  זה קשה לנו מאוד לחזור לארה"ב להשיג את רישיונות הנהיגה שלנו אפוסטיל, אילו ידענו קודם היינו יכולים לעשות את זה יותר בקלות, אבל כעת זה הרבה יותר קשה

עודד פורר: בבקשה, מנדל וואקס

יוליה מלינובסקי: גם הוא לא רוסי, מה נעשה?      

מנדל וואקס: (תרגום חופשי מהשפה האנגלית): המשפחה שלי עלתה מניו יורק, אני גם גר ברמת בית שמש

מנדל וואקס:  שמעתי מהרבה אנשים שהרווחה בבית שמש כשאתה צריך לשנות את הרישיון שלך הם לא יכולים לעזור, לכן כולם הלכו לתלפיות בירושלים

מנדל וואקס:  קבעתי פגישה בתלפיות בינואר, לפני שהנוהל ישתנה, הגעתי לשם והפקידה אמרה שהם לא יכולים לקחת מסמכים, הם לא יכולים להסתכל על המסמכים, שאלתי למה, הרי קבעתי פגישה, עשיתי את כל הדרך, שעה וחצי, מבית שמש, היא אמרה שהכללים השתנו באותו בוקר

מנדל וואקס:       (תרגום חופשי מהשפה האנגלית): הם לא יידעו אף אחד על כך שהנהלים השתנו ואף אחד מאלה שהוזמנו באותו בוקר לא עודכנו לא להגיע, וכשאני הזכרתי שאני מבית שמש, היא שאלה למה לא פניתי לבית שמש, אמרתי לה שכולם בבית שמש אמרו שלא לפנות לסניף בבית שמש כי שם לא יעזרו לי, שאני אפנה לירושלים

מנדל וואקס:  זה מאוד קשה כעולה חדש להתמודד עם שני משרדים שנראה שהם לא מסונכרנים ביניהם

עודד פורר: תודה

עודד פורר:  טליה ברלינובה מעפולה

יוליה מלינובסקי: כן, סניף עפולה מצטיין

טליה ברלינובה: שלום, אני טליה, אני עולה חדשה מרוסיה

טליה ברלינובה:  אני יכולה לדבר ברוסית?      

עודד פורר: אם חברת הכנסת מלינובסקי תסכים לתרגם

יוליה מלינובסקי: אני אתרגם

טליה ברלינובה: (מדברת ברוסית)

יוליה מלינובסקי: (מתרגמת מהשפה הרוסית): היא עלתה לפני שנה, היא נוהגת כבר 22 שנה, יש לה גם רישיון בין-לאומי

ענבל בן ישעיה: שאיתו אי אפשר לנהוג בישראל

טליה ברלינובה: (מדברת ברוסית)

יוליה מלינובסקי: (מתרגמת מהשפה הרוסית): היא ידעה שיש לה שנה לעשות את כל הפרוצדורה של המרת רישיון

יוליה מלינובסקי:  ב-17 בדצמבר היא הגיעה לסניף עפולה ודרשו ממנה אפוסטיל

יוליה מלינובסקי:  היא שאלה מה היא צריכה לעשות, לנסוע לרוסיה לעשות את האפוסטיל, היא הסבירה להם שאי אפשר לעשות את זה כי לא עושים אפוסטיל ואז שלחו אותה לשגרירות רוסיה בארץ, אבל אי אפשר לעשות את זה, זה בלתי ניתן, השגרירויות לא עושים אפוסטיל, אפוסטיל זה רק במשרד החוץ באותה מדינה

יוליה מלינובסקי:       (מתרגמת מהשפה הרוסית): אחר כך בעלה הלך למשרד עם האפוסטיל שיש להם על מסמכים אחרים, כי במסגרת העלייה אוספים מסמכים, ואז היא ביקשה מבעלה להראות לפקידה, כנראה שזו פעם ראשונה שהיא ראתה אפוסטיל, האם זה מה שהיא צריכה

יוליה מלינובסקי:  הפקידה צילמה את האפוסטיל, שלחה את זה למישהו בווטסאפ, בעלה ישב במשרד שעה וחצי כי היא הייתה צריכה לוודא האם זה מסמך שהיא צריכה

יוליה מלינובסקי:  בסוף היא אמרה שהיא לא יודעת אם זה אכן זה כי זה בשפה הרוסית

יוליה מלינובסקי:       כן, אפוסטיל מרוסיה בשפה הרוסית, באמת

יוליה מלינובסקי:  דרשתם משהו שאתם לא יודעים מה זה

יוליה מלינובסקי:  הבנת? הם דרשו משהו שהם לא ידעו אם זה מה שהם צריכים

טליה ברלינובה: (מדברת ברוסית)

יוליה מלינובסקי: (מתרגמת מהשפה הרוסית): אחרי הישיבה היא הלכה לסניף לעפולה עם כל המסמכים שעלו פה שאנחנו ביקשנו

יוליה מלינובסקי:  עם כל המסמכים הלכה לסניף שלכם בעפולה, הפקידה אפילו לא פתחה את זה, אמרה מה היא צריכה ואז היא אמרה שהגברת הזאת צריכה לבקש מרשויות רוסיה רקורד שלה, לא ברור מה זה

עודד פורר: הגברת הזאת שהיא כבר שנה בארץ, עכשיו שתבקש מ - - -      

טליה ברלינובה: (מדברת ברוסית)

יוליה מלינובסקי: (תרגום מהשפה הרוסית): היא ביקשה שיראו לה מה זה, איך זה נראה, היא אמרה: לא יודעת, זה מה שצריך

יוליה מלינובסקי:  זה המילה שהיא שמעה מכם, מהמשרד, ואז היא דרשה את זה

ענבל בן ישעיה: רקורד נהיגה זה מצב נהיגה, אם בן אדם מגיע היום עם רישיון נהיגה זר והוא רוצה להראות חמש שנות ותק במדינת המוצא, יש אנשים שכרגע חידשו נגיד את רישיונם ואין להם את ההיסטוריה, אז אנחנו מבקשים מהם - - -      

ולדימיר בליאק: אבל זה לא מה שהיא אמרה, היא אפילו לא הסבירה לה, היא אמרה לה את המילה הזאת ושלחה אותה החוצה

יוליה מלינובסקי: יש לך דוגמה למסמך הזה?      

עודד פורר: יש איזה שהוא דבר בסיסי, זה לדעת איך גם להגיד לאזרח מה רוצים ממנו

טליה ברלינובה: (מדברת ברוסית)

יוליה מלינובסקי: (מתרגמת מהשפה הרוסית): היא לא הבינה מה רוצים ממנה, נסעה לסניף אחר, כי כנראה אצלכם בעפולה מצטיינים שם

ענבל בן ישעיה: בואו לא נזלזל - - -      

יוליה מלינובסקי: לא, יש לי מלא פניות מעפולה

ענבל בן ישעיה: לא, אבל אנחנו נכבד - - -      

יוליה מלינובסקי: לא, אנחנו לא נכבד מי שגורם נזק לאזרחים

יוליה מלינובסקי:  לא נכבד

טליה ברלינובה: (מדברת ברוסית)

יוליה מלינובסקי: (מתרגמת מהשפה הרוסית): בחיפה לקחו ממנה את כל המסמכים ואמרו לחכות חודש, בלי רקורד

יוליה מלינובסקי:  בעוד יומיים נגמרת לה השנה ובעוד יומיים היא כבר לא תוכל לנהוג

יוליה מלינובסקי:  אדוני היושב ראש, זה חמור

עודד פורר: בעיקרון עכשיו היא תקבל אותה פה בוועדה, היא לא קיבלה אותו ב – זאת אומרת אנחנו צריכים לכנס ועדה כדי לתת לה פתרון

שלומית אבינח: מה-16 בדצמבר היא מטפלת

יוליה מלינובסקי: בעוד יומיים נגמר לה רישיון הנהיגה, היא לא תוכל לנהוג

ענבל בן ישעיה: לא, היא לא תוכל לנהוג כי יהיה לה שנה, אבל כרגע יצאה החלטה שתצא הוראת שעה ואנחנו נמצא פתרונות גם לאלה שהגיעו בקו התפר

ענבל בן ישעיה:  אנחנו יודעים שאנשים הגיעו לסוף השנה וגם היה לנו - - -     

ולדימיר בליאק: אבל היא לא הגיעה בקו התפר

ענבל בן ישעיה: רק רגע, בבקשה

ענבל בן ישעיה:  היינו סגורים, ידוע לנו שלאנשים היו עיכובים

ענבל בן ישעיה:  תצא הוראת שעה לגבי אנשים ואנחנו נצטרך להעביר את זה

עודד פורר: מתי הוראת השעה תצא?      

ענבל בן ישעיה: אני היום קיבלתי מהמנכ"ל החלטה שתוך שבועיים - - -      

שלומית אבינח: אבל היא בעוד יומיים לא יכולה לנהוג

עודד פורר: אז עכשיו היא שבועיים לא יכולה לנהוג?      

שלומית אבינח: עבריינית

ענבל בן ישעיה: לא, היא לא עבריינית

ענבל בן ישעיה:  היה לה שנה, שנה זה פרק זמן

עודד פורר: היא באה אליכם בפרק הזמן הזה, לפני חודש, אף אחד לא הודיע לה ששינו את הנוהל והיא התחילה את התהליך

עודד פורר:  היא כבר ביקרה במשרד התחבורה, היא כבר מכירה שני סניפים של משרד התחבורה, ביקרה בהם כמה וכמה פעמים

עודד פורר:  זה נשמע לך הגיוני?      

ענבל בן ישעיה: אני מסבירה שוב

ענבל בן ישעיה:  אנחנו צריכים למצוא פתרונות, אנחנו פה בשביל העולים

עודד פורר: אתם לא פה, סליחה

עודד פורר:  אתם הייתם פה לפני חודש וסיפרתם לי שאתם פה בשביל העולים

עודד פורר:  מה שקרה בחודש הזה הוא הפוך מלהיות פה בשביל העולים

עודד פורר:  הפוך

יוליה מלינובסקי: היא רוצה להוסיף משהו

עודד פורר: לסיום, כי אני רוצה לעבור לעוד מישהו

טליה ברלינובה: (מדברת ברוסית)

יוליה מלינובסקי: (מתרגמת מהשפה הרוסית): היא התחילה לטפל בזה לפני חצי שנה, אפרופו הטענה שלך, ואז מלחמה והסניפים היו סגורים והיא גרה בקיבוץ, המכולת הקרובה זה חצי שעה נסיעה

יוליה מלינובסקי:  והאמת היא שהסניפים היו סגורים, אני בעצמי חוויתי את זה

טליה ברלינובה: השאלה מה לעשות

יוליה מלינובסקי: היא צריכה פתרון עכשיו

יוליה מלינובסקי:  יש לה יומיים

שלומית אבינח: יש לך את הפרטים שלה, ענבל, אני העברתי את הכול

ענבל בן ישעיה: יש לי את הפרטים, אני לא יודעת מי זאת - - -      

שלומית אבינח: לא, יש לך את הרשימה

ענבל בן ישעיה: אוקיי, אני אבדוק מי זאת

שלומית אבינח: הייתם צריכים לבדוק כי אני שלחתי את הרשימה לפני

יוליה מלינובסקי: זו התעללות בחסרי ישע עכשיו

יוליה מלינובסקי:  זה פשוט לא יאומן

עודד פורר: ספסיבה

עודד פורר:  עוד עולה, סטיוארט פולק, דובר אנגלית

סטיוארט פולק: (תרגום חופשי מהשפה האנגלית): שמי סטיוארט פולק, עשינו עלייה לפני שישה חודשים לנתניה

סטיוארט פולק:  ב-23 בינואר אני ואשתי ניגשנו למשרד הרישוי בחולון

עודד פורר: (תרגום חופשי מהשפה האנגלית): סטיוארט, מאיפה עשיתם עלייה?      

סטיוארט פולק: מפילדלפיה

עודד פורר: (תרגום חופשי מהשפה האנגלית): כי יש חבר פרלמנט בשם סטיוארט פולק, חבר פרלמנט פרו ישראלי מאוד פעיל

סטיוארט פולק: (תרגום חופשי מהשפה האנגלית): אני לא יודע, אני לא סטיוארט פולק הזה

עודד פורר: (תרגום חופשי מהשפה האנגלית): כן, אני יודע שאתה לא הוא

עודד פורר:  בבקשה

סטיוארט פולק: (תרגום חופשי מהשפה האנגלית): ב-23 בינואר אני ואשתי ניגשנו למשרד הרישוי בחולון כדי להמיר את רישיון הנהיגה שלנו

סטיוארט פולק:  ניסינו פעמיים לפני כן להגיע לשם, אבל התורים שלנו התבטלו בגלל המצב

סטיוארט פולק:  כשהגענו לשם הם לקחו מאיתנו את כל המידע, אבל אמרו שלא נוכל להמיר את רישיון הנהיגה שלנו כי אנחנו צריכים אפוסטיל

סטיוארט פולק:  הם אמרו שהם ייצרו איתנו קשר כאשר הסוגיה הזאת תיפתר ומאז לא שמענו מהם

סטיוארט פולק:       (תרגום חופשי מהשפה האנגלית): אין לנו דרך להשיג את האפוסטיל משום שאנחנו צריכים לחזור לארה"ב לשם כך

סטיוארט פולק:  להישאר בלי יכולת לנהוג זה מצב שיקשה מאוד על החיים שלנו, עברנו לדירה חדשה, אנחנו צריכים לקנות ריהוט חדש, מוצרי חשמל, יש לנו משפחה שמפוזרת בכל רחבי ישראל שאנחנו רוצים לבקר אותם, זה הולך להיות קשה ביותר

עודד פורר: תודה רבה

עודד פורר:  ניתן לאליהו ואז משרד הרישוי ונסכם את הדיון

אליהו ששון: הדבר הזה הוא שערורייה גדולה

אליהו ששון:  אנחנו קיבלנו הודעה ממשרד הקליטה שבתחילת פברואר חייבים להגיש אפוסטיל, מיד העברנו את ההודעה הזאת ל-20 ומשהו ארגוני עולים כדי שיידעו

אליהו ששון:  אותם ארגוני עולים האיצו בעולים להגיע לפני פברואר, להמיר את הרישיונות לפני פברואר

אליהו ששון:  זה דבר אחד שעשינו, דבר שני שעשינו זה לבדוק בכמה מדינות אם קיים בכלל אפוסטיל לדברים כאלה, התשובה הייתה שבחלק מהמדינות אפילו לא ידעו איך להתמודד עם הסיפור הזה

אליהו ששון:  יש כאלה שלא ניתן, יש כאלה שכן ניתן, זאת אומרת לא נעשתה, כמו שנאמר פה, שום בדיקה

אליהו ששון:       אני רוצה רק לתת דוגמה אחת נוספת לכל הדוגמאות שהיו פה, עולה מחריש, מאמריקה הלטינית

אליהו ששון:  הוא הגיע לחיפה, בחיפה אמרו לו שצריך להביא אפוסטיל, 18 בינואר, אותו עולה התקשר למשרד הקליטה, ליועץ של משרד הקליטה ביחד עם הפקיד, שיחת ועידה, הפקיד פשוט צחק עליו, כי נציג משרד הקליטה אמר שזה מפברואר

אליהו ששון:  אז הוא אומר: אתה לא יודע מה אתה מדבר בכלל, אתה לא מבין כלום

אליהו ששון:  ממש צחק עליו

אליהו ששון:  בסופו של דבר הוא אמר לעולה, יש לך שלוש אפשרויות, אחת להביא אפוסטיל, לחזור למקסיקו להביא את האפוסטיל, אפשרות שנייה לעשות את כל הטסט מחדש, כאילו לשלם ולעשות את כל התהליך מחדש כדי שתוכל לנהוג

יוליה מלינובסקי: לקחת שיעורים, לשלם כסף

אליהו ששון: אפשרות שלישית, תשאיר מה שיש לך ואנחנו ניתן לך תשובה

אליהו ששון:  עד אתמול הוא לא קיבל תשובה

עודד פורר: משרד התחבורה, אני אתן לפני זה למשרד הקליטה

עודד פורר:  כמה זמן אגב לוקח לקבוע מבחן שליטה? תוך כמה זמן קובעים מבחן שליטה כזה?      

ענבל בן ישעיה: היום כבר יש הפרטה של כל הטסטים, כבר כמה שנים, את מבחן השליטה אתה חייב לקבוע דרך מורה לנהיגה

יוליה מלינובסקי: תשלם לו

עודד פורר: אז אל תגידי שלא צריך מורה לנהיגה

ענבל בן ישעיה: גם כשאת נוסעת לחו"ל ועושה מבחן שליטה הוא עולה לך כסף

יוליה מלינובסקי: יפה מאוד

יוליה מלינובסקי:  למי אנחנו דואגים פה?      

עודד פורר: בבקשה, משרד הקליטה, עכשיו הבנתי גם למי דואגים

ענבל בן ישעיה: לא, אנחנו לא דואגים, אנחנו קובעים את המדיניות והמדיניות זה אחריות שהנהגים יעלו לכביש בבטחה

רותם כהן: אני רוצה להמשיך את הנקודה של האחריות שהנהגים יעלו בבטחה

רותם כהן:  אחרי הדיון של הוועדה האחרונה ובהמשך אליה ביקשנו לקבל פרטים על האנשים שנמצאו כמזייפים כדי לנסות להבין אם זה עולים

ולדימיר בליאק: אוה, יכול להיות שלך יש מספר

רותם כהן: לא, לא קיבלנו ולכן לא יכולנו לעשות את הבדיקה הזאת, אבל רצינו

רותם כהן:  אני אגיד משהו לגבי הנושא של פברואר

רותם כהן:  הסיכום האחרון שאנחנו שמענו ממשרד התחבורה בהקשר הזה, ובאמת ניסינו, היה שב-15 בפברואר יידרשו לאפוסטיל ובהתאם לכך פרסמנו

רותם כהן:  אחרי הדיון פה בוועדה ביקשנו לקבל גם נוהל מסודר, טרם קיבלנו אותו כי כנראה שלא פורסם נוהל מסודר

יוליה מלינובסקי: כי אולי הוא לא קיים

רותם כהן: לכן ביקשנו אותו כדי לנסות להפיץ

רותם כהן:  אני חזרתי עכשיו מדיון עם מלווי עולים ברשויות המקומיות ועם ארגונים, הנושא הזה הוא נורא נורא בוער, המנכ"ל שלנו הוציא מכתב למנכ"ל משרד התחבורה בבקשה להקפיא כל בקשה עד שמתקיים דיון שמוחלט מה נעשה וזו העמדה שלנו כמשרד בהקשר הזה

רותם כהן:  עמדתנו כמשרד, צריך לעשות איזה שהיא הקפאה, לחזור לנוהל הקודם ולקבל את ההחלטות שמצד אחד לא מסכנות אותנו בכביש ודואגות לאתר את זייפני הרישיון, אבל לא על חשבון עומס בירוקרטיה על העולים

עודד פורר: זה היה סיכום הדיון הקודם

עודד פורר:  תודה

עודד פורר:  לפני שאני אתן למשרד התחבורה שיוכלו להתייחס, בקצרה, אליסיה

אליסה יפימוב: ממש בקצרה

אליסה יפימוב:  רציתי להגיד בהמשך לדיון הקודם, אתה ביקשת גם לבדוק מה קורה בחו"ל

אליסה יפימוב:  לצורך העניין אני למדתי בחו"ל וגם עבדתי בחו"ל ובמדינות שאנחנו יש לנו הסכם איתם אין דבר כזה, אני הגעתי עם הרישיון שלי, הם ביקשו לתרגם כי יש משפט אחד בעברית, זה הכתובת, אחרי חודש מביאים רישיון

אליסה יפימוב:  לא צריך אפוסטילים, לא צריך כלום

ענבל בן ישעיה: איזה מדינה?      

אליסה יפימוב: בלגיה וגרמניה

עודד פורר: אה, זה לא מדינות כמו פה

יוליה מלינובסקי: עולם שלישי

אליסה יפימוב: ודבר שני, אני התקשרתי לפני כמה ימים, לפני ה-1 בפברואר, למשרד התחבורה לבקש עזרה ברוסית לעולים חדשים

אליסה יפימוב:  אני לוחצת מענה ברוסית, שני תפריטים עוברים ברוסית, הכול טוב, ופתאום זה עובר עוד פעם לעברית

אליסה יפימוב:  בסדר, אני מבינה עברית, בסוף הגעתי לפקידה, שאלתי אותה אם יש מישהו ברוסית, היא אמרה לי כרגע לא, רשמה את הטלפון שלי ואמרה שיחזרו אליי

אליסה יפימוב:  עברו יומיים לא חזרו אליי, התקשרתי עוד פעם, אותו הדבר, אין מענה ברוסית, לא יודעת איך הם אמורים גם לדעת כשצריך את זה, שאלתי אותה מה צריך לעשות, היא אמרה לי: צריך אפוסטיל

אליסה יפימוב:  וזה היה לפני ה-1 בפברואר

יוליה מלינובסקי: זאת אומרת הפקידה במענה הטלפוני במרכזייה דורשת אפוסטיל

אליסה יפימוב: גם דורשת אפוסטיל וגם אין מענה ברוסית, ואז אנחנו נכנסים גם לשאלת מיצוי הזכויות

אליסה יפימוב:  הם לא יודעים את זה, לא מהטלפון, כי הם לא מגיעים אליהם בכלל בטלפון ברוסית ולא יכולים להבין את זה, לא מאתר כל זכות או מאתר רשות התחבורה כי אין דף ברוסית

יוליה מלינובסקי: עזבי רוסית, אפילו בעברית זה לא קיים

ענבל בן ישעיה: יש עולים מכל העולם, לא רק מרוסיה

ענבל בן ישעיה:  קודם כל באופן עקרוני נהג עולה שמגיע לישראל יכול לנהוג עם רישיון זר שנה מיום כניסתו לישראל

ענבל בן ישעיה:  אז כל התהליך של ההמרה, יש לו זמן של שנה

ענבל בן ישעיה:  יש לו זכות גם להגיע, כמו הגברת שהבנתי שהיה לה חצי שנה את התהליך, גם יש לו זכות להגיע יום קודם

ענבל בן ישעיה:  באופן עקרוני שנה הוא יכול לנהוג עם הרישיון הזר, זה בהתאם לאמנות הבין-לאומיות

ענבל בן ישעיה:  כבוד היושב ראש, אתה גם טענת למה שנה הם יכולים לנהוג עם רישיון זר ואחרי זה לעשות את ההמרה - - -      

עודד פורר: לא, זה לא מה שטענתי

עודד פורר:  טענתי שאתם לא יכולים לתת למישהו לנהוג כאן שנה ואחרי שנה להגיד לו: כשאתה עושה את ההמרה מסוכן שתנהג

יוליה מלינובסקי: בסדר, עזוב, אמנה שנה

יוליה מלינובסקי:  אחרי שנה?      

ענבל בן ישעיה: אז קודם כל היה לנו דיון גם עם משרד החוץ, הם אמרו שהם ייצרו למשרד התחבורה ספר של כל רישיונות הנהיגה הזרים מכל המדינות ובדקנו גם את נושא האפוסטיל

ענבל בן ישעיה:  בנושא האפוסטיל, הבנתי שיש מדינות שגם כשאתה נמצא בהן אתה לא יכול להוציא אפוסטיל

ענבל בן ישעיה:  זה אחרי בדיקה, אני ישבתי - - -     

עודד פורר: זה אגב הייתם צריכים לבדוק לפני שאתם נותנים את ההנחיה

יוליה מלינובסקי: נכון, איך קיבלתם החלטה? זה מה שאני כל הזמן שאלתי

עודד פורר: היה נמנע כל הברדק הזה

ענבל בן ישעיה: אז אני מסבירה

ענבל בן ישעיה:  ישבנו עם השירות הקונסולרי, כרגע הם הסבירו לנו שיש מדינות, כמו שגם נציגי ארה"ב פה, 'נפש בנפש', טענו שיש 50 מדינות שלא יכולים להוציא אפוסטיל

ענבל בן ישעיה:  אמרנו שתהיה אלטרנטיבה ותצא הוראת שעה כדי שיוכלו לעשות מבחן שליטה

ענבל בן ישעיה:  מבחן שליטה הוא מבחן קצר של 15 דקות, הוא מבחן שעולה - - -      

עודד פורר: האלטרנטיבה הזאת קיימת ממילא, הם לא צריכים הוראת שעה בשביל שיעשו מבחן שליטה

ענבל בן ישעיה: לא, אבל אנחנו רוצים להסדיר את הנושא שהיום נהג שלא יכול להציג לנו אימות של המסמכים, תהיה לו האופציה לעשות מבחן שליטה

ענבל בן ישעיה:  מבחן שליטה, אבל הבנתי גם אפוסטיל, עולה בסביבות 200 דולר, היה לנו את זה בדיון הקודם

עודד פורר: אבל הפטנט של מבחן השליטה נאמר כאן, בעינינו הוא טעות, זה לחזור חזרה ל-2018, מעבר להרעת התנאים לכל העולים שכבר נמצאים כאן, גם לגבי אלה שיבואו, אני עדיין לא מצליח להבין למה אנחנו חוזרים לנוהל הזה של לפני 2018

ענבל בן ישעיה: כי אנחנו כרגע רוצים להיות בטוחים שכל מי שיעלה לכביש יעלה בבטחה

עודד פורר: חמש שנים הם לא עלו בבטחה?      

ענבל בן ישעיה: אנחנו נתקלנו בזיופים

יוליה מלינובסקי: כמה?      

עודד פורר: לא נתקלתם

עודד פורר:  תשמעי, גברתי, עד שלא תבואי לוועדה עם מספר כמה זיופים של עולים בחמש השנים האלה נתקלתם בהם אל תספרי לי שנתקלתם בזיופים ובגלל זה אתם משנים את נוהל

יוליה מלינובסקי: בקבוצה מעל חמש שנים, אנחנו מדגישים

עודד פורר: אני חוזר ואומר, אל תבואו לוועדה בלי נתונים, כי קיבלתם את ההחלטה הזו שלא על סמך נתונים, שלא בהתאם למינהל תקין, שלא בהתייעצות עם משרד החוץ, שלא בהתייעצות עם משרד הקליטה, שלא בהתייעצות עם משרד המשפטים, תוך שאתם מערימים קשיים על אזרחי ישראל שלא לצורך, מבלי שיש לכם נתון אחד, כי זאת ועדה שנייה בטווח זמן של שלושה שבועות, כשאתם לא מביאים נתונים ואתם ממשיכים לטעון שקיבלתם את ההחלטה על סמך נתונים

עודד פורר:  אז אל תספרו את הסיפור הזה, שלא תעזי לבוא לפה ולהגיד שיש זיופים אם את לא תגידי לי כמה, כי זה לא זיופים, זו פשוט השמצה לשמה של ציבור שלם

עודד פורר:  השמצה לשמה של ציבור העולים כאילו ציבור העולים מגיע ומזייף את כל התעודות שלו

ענבל בן ישעיה: אף אחד לא בא - - -      

עודד פורר: לא, את לא תגידי שיש זיופים עד שלא תגידי לי כמה היו

ענבל בן ישעיה: יש כרגע חקירה

עודד פורר: עזבי את החקירה שיש אצלכם בסניף צפון על מה שקרה אצלכם בתוך המשרד

ענבל בן ישעיה: לא, לא, יש חקירה כרגע - - -      

עודד פורר: אני מבקש דבר מאוד פשוט, את טוענת שיש זיופים של רישיונות, חמש שנים כמה רישיונות מזויפים היו

עודד פורר:  יותר מזה ביקשתי, בחמש השנים האלה היו תאונות דרכים, הרי אם הייתה תאונת דרכים שמעורב בה נהג שרישיון הנהיגה שלו מזויף אתם אמורים לדעת את זה, כמה כאלה היו?      

יוליה מלינובסקי: האם זה מצדיק את ההחלטה?      

עודד פורר: כמה כאלה היו ואז אפשר יהיה לבחון את ההחלטה

ענבל בן ישעיה: ברגע שיהיה לנו נתון - - -      

עודד פורר: לא, אתם קיבלתם את ההחלטה בלי הנתונים

עודד פורר:  זה מה שאני מנסה להסביר לכם

יוליה מלינובסקי: איך קיבלתם החלטה בלי נתונים?      

ענבל בן ישעיה: ההחלטה הייתה, ועוד פעם, פיני היה פה לפני מספר דקות בזום והוא אמר לכם, יש דברים שנמצאים בחקירה

ולדימיר בליאק: אבל גם פיני לא נתן מספר

עודד פורר: אני רוצה לסכם את הישיבה, חבל על הזמן, עזבו, אי אפשר ככה

שלומית אבינח: מה עם המקרים הפרטניים?      

עודד פורר: לא, עזבי, המקרים הפרטניים לא פותרים כלום, מה שהם מבטיחים פה בוועדה שהם יעשו הם לא עושים, הם מקבלים החלטות שלא על סמך נתונים והם מחזירים את עצמם אחורה

עודד פורר:  מה שאנחנו ראינו פה, אני לא נתקלתי, אני בכנסת תשע שנים עוד מעט, אני הייתי מנכ"ל של משרד ממשלתי, מימיי לא נתקלתי בהתעמרות כזאת של משרד ממשלתי באזרחים ושממשיכים להעמיק את ההתעמרות הזאת שוב ושוב, שלא על בסיס נתון אחד אפילו

עודד פורר:  אחד לא הצגתם פה בוועדה

יוליה מלינובסקי: מה עכשיו עושים?      

עודד פורר: את עכשיו אומרת לי שתצא הוראת שעה

עודד פורר:  בסניפים שלכם לא יודעים מה קורה, האנשים בסניפים שמקבלים את האנשים לא יודעים מה קורה, כל אחד מספר סיפור אחר

ענבל בן ישעיה: הסניפים קיבלו בקשה כרגע להעביר את המסמכים לבדיקה

יוליה מלינובסקי: יש את זה כתוב שאני יכולה לפרסם את זה לאזרחים? שכל פקידה לא תעשה מה שבא לה?      

ענבל בן ישעיה: בוודאי

יוליה מלינובסקי: את יכולה להעביר את זה לוועדה שאנחנו נפרסם? מה הנוהל כרגע? מה עושים עכשיו?      

ענבל בן ישעיה: אנחנו נתנו עד ה-15 בפברואר אנחנו נסכם - - -      

שלומית אבינח: מי ידע על זה? דב, אתה ידעת מזה?      

דב ליפמן: לא, ולא רק זה, הם נותנים את רישיון הנהיגה ואז אין להם רישיון נהיגה וזה אחרי שנה

ענבל בן ישעיה: החוק מאפשר לנהוג, יש סעיף 9 שבוטל, אפשר לנהוג בלי רישיון נהיגה

ענבל בן ישעיה:  ולא ביקשנו מקור, ביקשנו העתק וצילום

ענבל בן ישעיה:  לא ביקשנו לתת את הרישיון המקורי

דב ליפמן: אבל כולנו יודעים, הפקידים לא יודעים ובכל מקום זה משהו אחר

יוליה מלינובסקי: ענבל, בבקשה

ענבל בן ישעיה: אני אעביר לך

שלומית אבינח: ענבל, ה-15 בפברואר זה עד שבוע הבא

ענבל בן ישעיה: נכון

עודד פורר: זה פשוט לא רלוונטי

עודד פורר:  המרת הרישיון, מטרתה לפטור ממבחן שליטה אז להגיד שאנחנו נותנים את האפשרות של מבחן שליטה, אתם לא נותנים את האפשרות, היא קיימת, המטרה של המרת הרישיון וכל התהליך הזה היה כדי לפטור ממבחן שליטה

עודד פורר:       וזה סיכום הדיון, אחת, משרד התחבורה קיבל, בלי שום תשתית עובדתית, החלטה לשינוי נוהל

עודד פורר:  אחרי שהוא קיבל את ההחלטה לשינוי הנוהל הוא לא פרסם את הנוהל, לא למשרד העלייה והקליטה, לא למשרדי הממשלה האחרים, בוודאי שלא לעולים ואפילו לא באתר של משרד התחבורה לטובת אלה שמגיעים לבקש את הרישיון

עודד פורר:       יתרה מכך, גם בתוך הנוהל הפנימי שמעולם לא פורסם ואף אחד לא ראה אותו, כולל אנחנו כאן בוועדה בדיון השני כבר כשהדיון הקודם התקיים לפני שלושה שבועות, לא ניתן שום זמן היערכות לעולים שנמצאים כאן כבר, שחלקם אגב התחילו את תהליך העלייה שלהם עוד קודם וגם אלה שהגיעו בחודשים האחרונים, עד לרגע זה ועדת העלייה והקליטה לא קיבלה נתונים ממשרד התחבורה באשר למספר הזיופים שהיו, בין באופן כללי ובין בהכוונה לכמה מהם עולים

עודד פורר:       אנחנו מבקשים שגם ככל שיהיה נוהל שונה, בתוך הנוהל חייב להיות הליך מובנה לעולים חדשים ולא יכול להיות שעולים חדשים מקבלים את אותו מסלול כמו אזרחים זרים

עודד פורר:  עולה חדש שמגיע לכאן, כבר אספו את התעודות, הוציאו לו תעודת יושר והוציאו לו הכול, אלה אנשים שעברו איזה שהוא תהליך כאזרחי ישראל ותהליך סינון

שלומית אבינח: נתיב זה רק יוצאי רוסיה

עודד פורר: נתיב זה רק יוצאי רוסיה, זה רק לאלה שיבואו בעתיד ולא לגבי אלה שנמצאים כאן

עודד פורר:  רק שתביני, בשנה האחרונה עלו למדינת ישראל 43,000 איש והתהליך הזה, אם אתם תגידו שאתם עושים עכשיו פריסה של שנה, כל מי שיתחיל מעכשיו את תהליך העלייה שלו ויפתח תיק אנחנו רוצים גם את זה וגם את זה

יוליה מלינובסקי: הוא מראש ייקח את האישורים האלה, זה יהיה ברשימה, אבל לא עכשיו

יוליה מלינובסקי:  אי אפשר לדרוש את זה עכשיו

עודד פורר: כדי למצות את העניין הזה ולקבל את הנתונים אנחנו נקיים דיון משותף עם ועדת הכלכלה ביום שני בשבוע הבא בשעה 12:00 יחד עם יושב ראש ועדת הכלכלה, מכיוון שוועדת הכלכלה גם אמונה על משרד התחבורה

עודד פורר:  האירוע הזה הוא אחד האירועים הכי מטורללים שנתקלתי בהם כבירוקרטיה

יוליה מלינובסקי: ותדאגו שאנשים יהיו לא בזום אלא פיזית

עודד פורר: קישון לא היה יכול לחלום על מה שקרה פה עכשיו

יוליה מלינובסקי: נכון

יוליה מלינובסקי:  אבל אני רוצה לציין שיהיו פה פיזית, שלא יברחו

עודד פורר: תודה רבה, הישיבה נעולה